b'\n_START_ARTICLE_\nO fantu, ki je z ma\xc4\x8dkami oral\n_START_SECTION_\nVsebina\n_START_PARAGRAPH_\nO\xc4\x8de je imel tri sinove, starej\xc5\xa1a sta se pridno u\xc4\x8dila medtem ko je mlaj\xc5\xa1i raje ostal doma ter z ma\xc4\x8dkami oral za pe\xc4\x8djo (posedal ob pe\xc4\x8di). Ko je mladeni\xc4\x8d \xc5\xa1el nekega ve\xc4\x8dera stra\xc5\xbeit seno na travnik, so ga obiskali trije konji: bakren, srebrn in zlat in ker jim je dovolil jesti seno so mu v zameno podarili bakreno, srebrno ter zlato uzdo, ter mu naro\xc4\x8dili naj se v stiski spomni nanje. \xc4\x8cez nekaj \xc4\x8dasa je kralj oznanil, da bo svojo h\xc4\x8der dal tistemu, ki bo med jezdenjem ujel prstan, ki ga bodo vrgli skozi okno. Mladeni\xc4\x8d je na skrivaj od\xc5\xa1el tekmovat za prestol, pr \xc4\x8demer so mu pomagali trije konji. Opravil je vse naloge in tako postal kralj. Mladeni\xc4\x8d je ves \xc4\x8das le posedal na pe\xc4\x8di in se tudi vojskovati ni hotel zato je v vojsko od\xc5\xa1el stari kralj. Ker je \xc5\xa1lo kralju slabo je mladeni\xc4\x8d na skrivaj od\xc5\xa1el v vojsko, da bi mu pomagal. V bojih je zmagoval, pri \xc4\x8demer so mu pomagali trije konji. Kralj je z zvija\xc4\x8do ugotovil kdo je ta, ki se tako dobro vojskuje. Kralj je mladeni\xc4\x8da prepoznal, ta pa mu je zaupal zgodbo o konjih, ki so mu pomagali.\n_START_SECTION_\nAnaliza\n_START_PARAGRAPH_\nTa pravljica, glede na tip ljudskih pravljic, spada med \xc4\x8dude\xc5\xbene pravljice, saj v zgodbi nastopajo \xc4\x8dude\xc5\xbeni pripomo\xc4\x8dki (zlata, srebrna, bakrena uzda). Tema pravljice je iznajdljivost in skromnost na videz brezbri\xc5\xbenega in lenega mladeni\xc4\x8da, ki s pomo\xc4\x8djo pravlji\xc4\x8dnih bitij postane kralj. Motivi, ki se pojavljajo v pravljici, so v slovenskih ljudskih pravljicah pogosti, ti motivi so npr.: motiv treh bratov, motiv revnega mladeni\xc4\x8da, ki postane kralj, motiv ma\xc4\x8dehe, motiv bojevanja za prestol,... V pravljici se pojavlja tudi simbolika in sicer v besedni zvezi\xc2\xa0\xc2\xbbz ma\xc4\x8dkami orati\xc2\xab, ki je simbol za brezdelje, lenarjenje.\n_START_SECTION_\nNotranja zgradba pravljice\n_START_PARAGRAPH_\nPripovedovalec v pravljici je vsevedni in tretjeosebni. Literarni liki so nedolo\xc4\x8deni, nimajo imen in so tipizirani, in sicer: hudobna ma\xc4\x8deha; mogo\xc4\x8dni kralj; samov\xc5\xa1e\xc4\x8dna, izbir\xc4\x8dna kralji\xc4\x8dna; iznajdljiv mlaj\xc5\xa1i sin, ki ga imajo za tepca,... Perspektiva literarnega dela je pravlji\xc4\x8dna, saj vsebuje tipi\xc4\x8dne prvine pravljice. Kraj in \xc4\x8das dogajanja sta nedolo\xc4\x8dena, dogaja se nekje in neko\xc4\x8d. Tak\xc5\xa1en je tudi za\xc4\x8detek, ki je tipi\xc4\x8den za pravljice:\xc2\xa0\xc2\xbbNeko\xc4\x8d je \xc5\xbeivel o\xc4\x8de, ki je imel tri sinove.\xc2\xab\xc2\xa0In prav tako je tipi\xc4\x8den tudi konec:\xc2\xa0\xc2\xbbFant je ostal v gra\xc5\xa1\xc4\x8dini in tukaj kraljeval do smrti.\xc2\xab\xc2\xa0Za zgradbo dogajanja je zna\xc4\x8dilno ponavljanje; vsi dogodki se ponovijo trikrat (trije obiski konjev, tri bojevanja za prestol, tri vojskovanja). Prav tako pa so prisotna tudi pravlji\xc4\x8dna \xc5\xa1tevila, pojavlja se predvsem \xc5\xa1tevilo tri (trije sinovi; trije konji; tri uzde; trije predmeti, ki jih je moral bodo\xc4\x8di kralj zbrati; tri vojskovanja; kralj je izgubil tri de\xc5\xbeele \xe2\x80\xa6). Elementi, ki so zna\xc4\x8dilni za pravljice so tudi pravlji\xc4\x8dna bitja, ter \xc4\x8darobni predmeti, tako se pojavljajo: zlat, srebrn in bakren konj, tri \xc4\x8darobne uzde ter zlato jabolko. Tudi narava v pravljici je vsemogo\xc4\x8dna, saj se ljudje spremenijo v konje in se ponovno vrnejo v \xc4\x8dlove\xc5\xa1ko podobo.'